**อย. พร้อมร่วมมือกระทรวงพาณิชย์กำหนดราคากลางยาในโรงพยาบาลเอกชน**

อย. พร้อมสนับสนุนกระทรวงพาณิชย์ในการกำหนดราคากลางยาในโรงพยาบาลเอกชน โดยยินดีให้ข้อมูลอ้างอิงจากระบบราคากลางยาของภาครัฐ เพื่อสร้างความโปร่งใสด้านราคา ลดความเหลื่อมล้ำ และเสริมศักยภาพการแข่งขันของระบบเศรษฐกิจสุขภาพไทย

**ภญ. สุภัทรา บุญเสริม เลขาธิการคณะกรรมการอาหารและยา** เปิดเผยว่า อย.ในฐานะฝ่ายเลขานุการของคณะอนุกรรมการพิจารณากำหนดราคากลางยา ภายใต้คณะกรรมการพัฒนาระบบยาแห่งชาติ มีบทบาทสำคัญในการกำหนดราคากลางยาที่ใช้ในโรงพยาบาลรัฐ เพื่อใช้เป็นราคาอ้างอิงในการจัดซื้อจัดจ้าง  
อย่างมีประสิทธิภาพและเป็นธรรม ปัจจุบันมีการประกาศราคากลางยาแล้ว 2,520 รายการ โดยมีการปรับปรุงเป็นระยะตามปริมาณการใช้ ต้นทุนการผลิต และสภาพเศรษฐกิจ เพื่อให้สอดคล้องกับสถานการณ์จริงและรักษามาตรฐานราคาอย่างต่อเนื่อง ซึ่งถือเป็นกลไกสำคัญในการคุ้มครองผู้บริโภคและสร้างมาตรฐานราคาให้ระบบสุขภาพของประเทศ ทั้งนี้ อย. พร้อมสนับสนุนข้อมูลที่เกี่ยวข้องกับการกำหนดราคากลางยาแก่กระทรวงพาณิชย์เพื่อใช้เป็นแนวทางอ้างอิงในการกำหนดราคายาในโรงพยาบาลเอกชนอย่างโปร่งใสต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 2 ตุลาคม 2568 / ข่าวแจก 1 ปีงบประมาณ พ.ศ. 2569